NaiveNeuron/SloPal huggingface dataset:
Galko, Ľubomír, poslanec NR SR (2017-12-06):
Ďakujem pekne. Dve krátke poznámky. Po prvé k tým pneumatikám, lebo často to tu na mňa kolegovia zo SMER-u vyťahujú, je to vec, ktorá už bola dávno vysvetlená. A pána ministra vnútra by som chcel upozorniť, že tie isté pneumatiky, sú to pneumatiky Kama 1260, používajú na Tatry 815 všetky hasičské a záchranné zbory. Na tie isté autá. Čiže pokiaľ chce nejakým spôsobom sám seba dehonestovať pred tými hasičmi, tak kľudne, nech to používa ďalej. Ale dôležitejšia je druhá poznámka, lebo on tu hovoril o tom, že unikli nejaké prepisy v tom 2011 v čase, keď on tým vulgárnym, odporným spôsobom nútil redaktorky Pravdy, aby písali diskreditačné články. A veľa kolegov nevie, o čo išlo, tak si prečítajme niektoré jeho telefonické vyjadrenia. V čase, keď sa tá redaktorka bránila tomu, aby zverejnila diskreditačný článok na mňa, lebo jej nadriadená jej ho blokovala, tak prebehlo aj toto. Ona sa volá Patrícia Ďurišková. „Výborne, vieš čo, Patrícia Ďurišková pôjde do p...! Povedz, že ten článok neuverejní a pôjde do p...! Do týždňa! Ešte raz sa naserem.“ No a ona sa znovu bráni a hovorí mu, že: „No, no, pardon.“ A on hovorí: „Ďurišková, som povedal. Tak choď, normálne povedz. Alebo mám ja zavolať Nore?“ To je šéfredaktorka. „Do p..., lebo už ma to prestáva baviť! Ako deti. Tak nezačnite si so mnou zase. Vandi, už sme sa dohodli, že ty budeš môj komunikačný prostriedok k Nore, takže choď Nore povedať moje stanovisko a že si teda fakt želám, aby som jej už nemusel volať, lebo ja vás nebudem takto stresovať. Fakt choď za ňou a fakt jej povedz, že proste ja tu nebudem za nejakého ko...!“ Takýto človek, dámy a páni, ktorý prerazil morálne aj politické dno, tu dnes pred vami vystupoval a takémuto človeku ste tlieskali. Gratulujem vám!
Tomanová, Viera, poslankyňa NR SR (2014-11-08):
Ďakujem, pán predsedajúci. Ja chcem poďakovať pánovi poslancovi Čížovi, lebo v jeho vystúpení vždy človek vie vybrať určité zrnká múdrostí. A je mnoho vecí, ktoré by bolo treba zdôrazňovať. Napríklad to, čo hovoril o nezamestnanosti. Áno, pán Kaník začal v roku 2004 so znižovaním miery nezamestnanosti, z viac ako 20-percentnej miery nezamestnanosti, v niektorých regiónoch až 37 %. Ale akým spôsobom ju znižoval? Prijali zákon o službách zamestnanosti, nový, s účinnosťou od 1. februára 2004, a to nechcem hovoriť o tom, že vtedy 100-tisíc ľudí vypadlo z poberania dávky ako pomoci v hmotnej núdzi, a nechcem hovoriť, za akých tragických okolností a ako boli degradované a akým spôsobom živorili najmä rodiny s deťmi. Ale poďme k tej miere nezamestnanosti. Súčasne boli vyzvaní riaditelia úradov práce, ktorým bolo mesačne oznamované, o aké percento majú znížiť mieru nezamestnanosti, a to vylučovaním ľudí a vypúšťaním ľudí z evidencie nezamestnaných. Nakoniec, keď sa tento problém prevalil, vyhodili pracovníčku, ktorá v podstate ani za to nemohla, pretože to nezverejnila. Ale máme v ruke aj takéto listy, ktoré presne rozpísali tie percentá pre jednotlivé úrady práce. Napriek tomu, keď sme nastúpili, miera nezamestnanosti bola vyššia ako 14 %. A treba povedať aj to, že z historického hľadiska za posledných 22 rokov na 7,34 %, ako sme my dosiahli znížiť s využitím fondov, ktoré za pána Kaníka a pani Radičovej neboli schopní čerpať. Čerpanie bolo na úrovni minimálnych, teda 3 % a 7,0, neviem, 6 %, tak sa nám podarilo tieto peniaze vyčerpať, dokonca aj peniaze z rezortu školstva, a vytvoriť množstvo pracovných príležitostí. Je pravdou, že prišla kríza, začali klesať miesta teda, a ubúdali, ale napriek tomu, keď sme odchádzali, tak od februára... (Prerušenie vystúpenia časomerom.)
Dostál, Ondrej, poslanec NR SR (2018-12-03):
My sme na ústavnom výbore tiež diskutovali o tej otázke, či výbor, parlamentný výbor je teda vhodnou inštitúciou, ktorá má preverovať postup pri preverovaní sťažností, a teda tiež tam na to boli, boli rôzne názory, ale na druhej strane zámerom tohto zákona je aj posilniť parlamentnú kontrolu nad činnosťou ozbrojených zborov. Tak by ma teda veľmi zaujímalo, že aký má na toto názor predkladateľka, pani ministerka, či je uzrozumená s tým, že výbory úplne vypadnú z tej, z toho preverovania sťažností alebo postupov pri preverovaní sťažností.
Michelko, Roman, poslanec NR SR (2024-06-27):
Vážený pán predsedajúci, dovolím si vás požiadať v mene troch poslaneckých klubov, aby sme hlasovanie návrh na voľbu členov Rady pre mediálne služby, tlač 183, presunuli na termín dnes o sedemnástej. Ďakujem.
Sulík, Richard, predseda NR SR (2011-07-12):
Pán poslanec Bublavý.
Abrhan, Pavol, poslanec NR SR (2011-02-03):
Ďakujem pekne. Vážený pán predsedajúci, panie poslankyne, páni poslanci, účelom predloženého návrhu zákona je upraviť spôsob hlasovania Národnej rady Slovenskej republiky v prípadoch menovania a odvolávania tých funkcionárov, pri ktorých to rokovací poriadok ustanovuje. Navrhuje sa stanovenie zákonného pravidla, že Národná rada Slovenskej republiky hlasuje tajne v tých prípadoch, ktoré výslovne upravuje Ústava Slovenskej republiky, teda v prípadoch podľa čl. 89 ods.1, čl. 90 ods.1 a čl. 92 ods. 1. Okrem toho bude fakultatívna možnosť, aby sa Národná rada Slovenskej republiky uzniesla na tajnej voľbe aj v iných prípadoch, kde by inak rozhodovala verejne. Vo všetkých ostatných personálnych rozhodnutiach, ktoré nie sú priamo upravené na ústavnej úrovni, bude Národná rada Slovenskej republiky hlasovať verejne, ak sa neuznesie na tajnej voľbe. Z hľadiska rokovacieho poriadku sa to týka voľby a odvolávania predsedu a podpredsedov Najvyššieho kontrolného úradu Slovenskej republiky, voľby kandidátov na sudcov Ústavného súdu Slovenskej republiky, voľby kandidáta na vymenovanie za generálneho prokurátora a rozhodovanie o návrhu na odvolanie generálneho prokurátora. Predložený návrh zákona obsahuje tiež návrhy na zmenu súvisiacich predpisov. V prípade zákona č. 92/1991 o podmienkach prevodu majetku štátu na iné osoby v znení neskorších predpisov ide o vypustenie tajnej voľby členov Dozornej rady Fondu národného majetku a v prípade zákona Národnej rady Slovenskej republiky č. 39/1993 o Najvyššom kontrolnom úrade Slovenskej republiky v znení neskorších predpisov ide o odtajnenie spôsobu voľby a odvolávania predsedu a podpredsedov Najvyššieho kontrolného úradu Slovenskej republiky. Predkladaný návrh zákona je v súlade s Ústavou Slovenskej republiky, zákonmi Slovenskej republiky, medzinárodným zmluvami a inými medzinárodnými dokumentmi, ktorými je Slovenská republiky viazaná. Vážený pán predsedajúci, panie poslankyne, páni poslanci, týmto vás žiadam o podporu predloženého návrhu zákona. Ďakujem pekne a žiadam vás o podporu.
Kolesík, Andrej, poslanec NR SR (2015-06-23):
Ďakujem, pán predsedajúci. Ďakujem všetkým kolegom za faktické poznámky. Áno, tak ako bolo povedané v jednej z nich, vyvlastnenie, a to stále pripomínam, je až posledným krokom v postupnosti tých krokov. A naozaj na percentá je to veľmi malé číslo, kedy dochádza naozaj ku vyvlastneniu pozemkov. Vo väčšine prípadov dochádza k dohode s tými vlastníkmi a odkúpeniu za primeranú náhradu, už tie procesy ja nebudem niekoľkokrát popisovať. Ja som to, pán poslanec Hlina, povedal ako svoj osobný názor, pretože zákon, akýkoľvek zákon, je všeobecne platná právna norma, ktorú neviete, a ani by to nebolo správne, keby ste ju ušili na mieru akejkoľvek investícii. A jednoducho, pokiaľ to bude mať atribúty, nech tá investícia bude to, čo ste vy spomínali, alebo to, o čom som tu dnes hovoril, a schváli ju vláda, ešte stále je tam, to nie je automatický proces, ju musí schváliť vláda. A verte mi, že ju bude veľmi opatrne, alebo teda ja som presvedčený o tom, že ju bude veľmi precízne a opatrne posudzovať, čo tá investícia prinesie. A jednoducho ešte raz, vy neviete tomu investorovi prikázať, do akého regiónu má prísť. Môžete s ním jednať, môžete ho nasmerovať, môžete ho nejakým spôsobom, nejakým spôsobom sa s ním snažiť dohodnúť, ale v zásade mu neviete prikázať, kam má ísť, hoci by ste akokoľvek chceli. Lebo ak naňho budete tlačiť veľmi, tak sa jednoducho otočí a tie svoje investície umiestni niekde inde. A potom nebudú žiadne multiplikačné efekty, nebude žiadna práca, nebudú žiadne mzdy, dane a odvody, nebude nič. A už sa nám to niekoľkokrát stalo, že sme o investície prišli aj preto, lebo sme jednoducho nevedeli ponúknuť a zabezpečiť... (Prerušenie vystúpenia časomerom.)
Kuffa, Štefan, poslanec NR SR (2020-06-09):
Ďakujem za slovo. Pán Baránik, na rozdiel od vás Juraja Gyimesiho, vášho koaličného partnera, si vysoko vážim. A chcel by som si aj vás, len skúste sa podľa toho správať, však dúfam, že sa vám to aj niekedy podarí. Ale naopak, Juraj Gyimesi bol ten, ktorý tu odvážne, otvorene pomenoval veci pravdivo, aj ku tej koaličnej zmluve. A keď ste sa naňho osopili, že, pán Gyimesi, nie ste viac sociálne cítiaci ako ktorýkoľvek v SaS-ke, tak ja si dovolím povedať čosi iné. Že je viac sociálne cítiaci ako ktokoľvek v SaS-ke. A tu to odprezentoval za oveľa kratší čas, ako vy ste mu tuná takto v priamom prenose nadávali. A čo sa týka sociálneho cítenie, máte iné ciele a cesty. To je pravda. Diametrálne sú odlišné. Presne tak, ako ste to povedali. Prečo by sme našu krajinu s Rakúskom a Švajčiarskom nemohli zrovnávať? My ju budeme zrovnávať. Sme aj veľkosťou, aj sme stredoeurópske krajiny, čo do počtu obyvateľov, s Rakúskom sme mali dokonca aj spoločnú štátnosť. Myslím si, že veľmi veľa máme spoločného, takže môžme to smelo práveže takto to zrovnávať a skôr sa zamyslieť nad tým, že prečo v podstate je taký prepad možno medzi Slovenskom a susedným Rakúskom v životnej úrovni, keď taký tuná nebol. A čo sa týka súdržnosti koalície a koaličnej zmluvy, skúste sa opýtať pána Sulíka, on má s tým veľmi dobré skúsenosti, ako sa on stavá ku koaličnej zmluve a ku koaličným partnerom. On vám povie presne, ako treba v danej veci konať. Myslím si, že keď tak ďalej ako budete pokračovať, tak ani nijaká koaličná zmluva vám nepomôže, ale celý ten váš zväzok sa vám rozpadne.
Číž, Miroslav, podpredseda NR SR (2015-06-18):
Pán poslanec Muňko.
A. Belousovová, podpredsedníčka NR SR: (2008-10-22):
Slovo má pani poslankyňa Tkáčová.
Šeliga, Juraj, podpredseda NR SR (2021-05-04):
Ďakujem pekne. Vyhlasujem rozpravu za skončenú. Chcete zaujať ešte stanoviská? Ďakujem. Vzhľadom na čas a na tému, ktorá nás čaká, to by bol návrh zákona o odpadoch, prerušujem rokovanie o tomto bode a zároveň prerušujem rokovanie do zajtra, pardon? (Reakcia z pléna.) Aha, chcete? Nech sa páči. Prepáčte, ja som to zle pochopil, ja som si myslel, že to bude na dlhšie, nech sa páči. Samozrejme. Tak budeme ešte pokračovať návrhom skupiny poslancov na vydanie zákona, ktorým sa mení a dopĺňa zákon č. 150/2013 Z. z. o Štátnom fonde rozvoja bývania v znení neskorších predpisov, tlač 452. Spoločná správa výborov 452a. (Reakcia z pléna: „Čo?“ ) A čítam zlý návrh, prepáčte mi ešte raz. Skupina poslancov na vydanie zákona, ktorým sa mení zákon č. 79/2015 Z. z. o odpadoch a o zmene a doplnení niektorých zákonov v znení neskorších predpisov, tlač 457, a správa výborov 457a. Poprosím pána poslanca Kazdu, aby to uviedol, tento návrh. Nech sa páči. (Rokovanie o návrhu skupiny poslancov Národnej rady Slovenskej republiky na vydanie zákona, ktorým sa mení zákon č. 79/2015 Z. z. o odpadoch a o zmene a doplnení niektorých zákonov v znení neskorších predpisov , tlač 457.)
Jurinová, Erika, podpredsedníčka NR SR (2014-03-19):
Pán poslanec, chcete reagovať? Nech sa páči, máte slovo.
Kollár, Boris, predseda NR SR (2021-11-30):
Prosím, prezentujme sa a hlasujeme. (Hlasovanie.) Prítomných 128, za 123, proti 1, zdržali sa 3, 1 nehlasoval. Uvedený návrh sme schválili a vraciame ho na dopracovanie. Teraz prosím spoločnú spravodajkyňu z výboru pre financie a rozpočet poslankyňu Annu Miernu, aby uvádzala hlasovanie o bode 66 programu. Je to druhé čítanie o návrhu skupiny poslancov na vydanie zákona, ktorým sa mení a dopĺňa zákon č. 530/2011 Z. z. o spotrebnej dani z alkoholických nápojov, tlač 663. Nech sa páči, pani poslankyňa, máte slovo. (Hlasovanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 530/2011 Z. z. o spotrebnej dani z alkoholických nápojov v znení neskorších predpisov a ktorým sa mení a dopĺňa zákon č. 467/2002 Z. z. o výrobe a uvádzaní liehu na trh v znení neskorších predpisov , tlač 663.)
Kočiš, Eduard, poslanec NR SR (2020-09-23):
Ďakujem pekne za slovo, pán predsedajúci. Pán kolega, ďakujem ti za hodnotný príspevok, ktorým si vlastne poukázal na problém, ktorý problémom naozaj je. To znamená vysťahovalectvo za prácou, ktoré tuná chcela minulá vláda nastaviť, ale nejakým zázračným spôsobom sa im to nepodarilo, pretože asi naozaj hodnota, za ktorú by priemerná rodinka z východného, zo severovýchodného Slovenska alebo z juhu Banskobystrického samosprávneho kraja predala svoj majetok, svoj byt, svoj dom v niektorej obci alebo v meste, zobrala smiešny príspevok za nejaké vysťahovalecké vízum za prácou na západ a tam spokojne si žila v nejakom prenajatom byte, čo je kardinálna hlúposť. Tieto rodiny žili na týchto územiach generácie, po celé roky, žili tam spokojne, pokiaľ tie pracovné príležitosti boli, pokiaľ vlády vytvárali pracovné príležitosti a udržiavali ich. Znamená to iba toľko, že to, čo sa hovorí na severovýchode a na juhu Banskobystrického samosprávneho kraja, že Slovensko začína pri Bratislave a končí pri Nitre, je naozaj pravdou, ale musíme si, vážené kolegyne, vážení kolegovia, uvedomiť, že aj na východe Slovenska, aj na juhu Slovenska žijú ľudia a chcú tam ostať žiť. Takže skúsme sa nad touto myšlienkou, nad týmto naším zákonom naozaj vážne zaoberať. Neberte to ako zákon z dielne Ľudovej strany Naše Slovensko, ale berte to ako zákon, ktorý je naozaj na podporu ľudí, aby mohli zostať žiť na svojom území, nemuseli sa za prácou sťahovať a mohli naozaj vytvárať hodnoty a pracovať tam, kde im to srdce a duša káže. Ďakujem pekne.
Žiak, Miroslav, poslanec NR SR (2022-06-16):
Ďakujem, pán podpredseda. Pán minister, ja chcem oceniť, ako si dokázal v jednom prejave ukázať úspechy ministerstva, ukázať to, čo ste za dva roky dokázali, a na druhej strane ukázať diletantstvo bývalých nominantov Roberta Fica, ktorým jediným cieľom bolo v podstate rozkrádať, rozkrádať štátne podniky, robiť akože stratu, veď v časoch hojnosti je na to blahobyt a je na to priestor. Prekvapuje ma ale jedna vec, že prečo sa do faktických poznámok hlási tak málo poslancov SMER-u? Možno že im je smutno za časmi, kedy Žiga a spol. rozkrádali naše ministerstvo hospodárstva a verejné firmy, a nechápem, asi, asi si ich presvedčil. A nakoniec mám taký jeden bonmot, včera som založil na Facebooku stránku o rohlíku a už teraz má tá stránka o rohlíku viacej lajkov ako Ľuboš Blaha.
Ľ. Vážny, minister dopravy, pôšt a telekomunikácií SR: (2007-10-18):
Čiže je potrebné upraviť tento režim vlastníctva na štát a zakotviť povinnosť Národnej diaľničnej spoločnosti vyberať aj poplatky za koncesné cesty, pričom tieto poplatky budú príjmom štátneho rozpočtu a bude sa z nich čiastočne uhrádzať platba budúcemu koncesionárovi podľa podmienok koncesnej zmluvy. Návrh zákona umožňuje poveriť Národnú diaľničnú spoločnosť plnením úloh pre Slovenskú republiku pri obstarávaní koncesionára v správe zmluvných vzťahov s koncesionárom, prípadne plnením úloh v prípravnej fáze projektov PPP, je to najmä akvizícia pozemkov, zabezpečenie vybraných povolení a prípravy dokumentácie. Návrh zákona prerokovala vláda Slovenskej republiky 26. 9. 2007 a schválila uznesením č. 823/2007. Ďakujem za pozornosť.
Laurenčík, Milan, podpredseda NR SR (2022-05-19):
Prepáčte, pani poslankyňa, vy teraz čítate už pozmeňujúci návrh?
Hort, Milan, podpredseda NR SR (2010-10-15):
Pán poslanec Dostál bol jediný, ktorý sa prihlásil do rozpravy, preto vyhlasujem všeobecnú rozpravu za skončenú. Pán minister, chcete reagovať v záverečnom slove? Nie. Pán spravodajca? Nie. Prerušujem rokovanie o tomto bode programu. Hlasovať budeme o 11.00 hodine. Teraz pokračujeme ďalším bodom, ktorého navrhovateľom je pán minister Miškov, ide o prvé čítanie o vládnom návrhu zákona, ktorým sa mení a dopĺňa zákon č. 170/2001 Z. z. o núdzových zásobách ropy a ropných výrobkov a o riešení stavu ropnej núdze v znení neskorších predpisov a o zmene a doplnení niektorých zákonov . Vládny návrh zákona má tlač 125 a návrh na jeho pridelenie máte v rozhodnutí č. 104. Pán minister, nech sa páči, ujmite sa slova.
Zmajkovičová, Renáta, podpredsedníčka NR SR (2012-07-26):
Ďakujem, pán minister, teraz dávam slovo pani spravodajkyni, ktorú určil navrhnutý gestorský výbor pre hospodárske záležitosti, pani poslankyni Lei Grečkovej.
Nemec, Richard, poslanec NR SR (2021-02-04):
Ďakujem, pán predsedajúci. Tomáš, zhodnotil si to pekne. Ja by som sa ich ešte opýtal, nech idú s kartami von, nech povedia, s kým majú tie dohody, s kým by vládli. Ďakujem.
Daniš, Zoltán, poslanec NR SR (2015-05-29):
Ďakujem, pán predsedajúci. Vážený pán poslanec Viskupič, tak ako ste uviedol, cieľom návrhu zákona je, aby si žiadatelia na stavebné povolenie mohli zvoliť výhodné dodávky tepla, aby im nemohla byť znemožnená výstavba vlastnej kotolne v bytovom dome. Úpravy v § 12 ods. 9 a 10 toho zákona 657/2004 Z. z. o tepelnej energetike v zásade ale nezjednodušia výstavbu domových kotolní v bytovom dome a odpojenia od centrálneho zdroja. Centrálny dodávateľ tepla totiž zostáva účastníkom konania, čo v praxi prináša dlhoročné prieťahy v konaní, prípadne súdne spory, o ktorých ste hovoril, a úmyselné odpojenie možnosti od centrálneho zdroja je týmito obštrukciami vždy odďaľované. Samozrejme, centrálny dodávateľ tepla odpojením sa časti odberateľov od centrálneho zdroja si eliminuje svoje straty zvýšením ceny tepla pre zostávajúcich odberateľov. Je teda potrebné prijať také zmeny, ktoré znemožnia obštrukcie zo strany centrálneho dodávateľa tepla, ako aj s ohľadom na negatívne dopady na zostávajúcich odberateľov. Taktiež je potrebné zohľadniť, že výstavba ďalšej sústavy tepelných zariadení v lokalite, kde už je sústava tepelných zariadení ako potenciálny zdroj znečistenia ovzdušia, hovorili ste tiež o tejto otázke, môže mať dopad aj na životné prostredie, pretože sa jedná o ďalší potenciálny zdroj znečisťovania ovzdušia. Ďakujem.
Grendel, Gábor, podpredseda NR SR (2021-10-05):
Prezentujme sa a hlasujme. (Hlasovanie.) Prítomných 71 poslancov. Národná rada nie je uznášaniaschopná. Vyhlasujem 15-minútovú prestávku. (Pätnásťminútová prestávka.)
Hrnčiar, Andrej, podpredseda NR SR (2017-03-28):
Ďakujem. Dávam slovo poverenej členke ústavnoprávneho výboru poslankyni Jane Laššákovej, aby informovala Národnú radu o výsledku prerokovania návrhov vlády vo výbore.
Osuský, Peter, poslanec NR SR (2017-06-21):
Ďakujem pekne, pán predsedajúci. Kolega Marosz sa dotkol tak ako takmer každý, lebo sa toho nedá nedotknúť, i otázky hlasu, ktorý je podobný hlasu Roberta Fica. Pre mňa ako nepochybne právneho laika, ale vlastne občana z ulice v tomto zmysle je takmer korunným dôkazom, že sa nepreverí, či to bol hlas Roberta Fica. Lebo ak by som bol Robertom Ficom a bol by som presvedčený o tom, že to nie je môj hlas, tak budem verejne ako občan Fico vyzývať orgány činné v trestnom konaní, aby dokázali moju nevinu. Ak ale roky je tento hlas zametený pod koberec, je to podľa mňa jasný dôkaz toho, že niet záujmu dokázať pravdu. A v tomto jednom prípade ako v kvapke vody sa zrkadlí celé more podobných vecí. Samozrejme nie je trestným činom, ako hovorí pán špeciálny prokurátor, piť Coca-Colu na Vazovovej, nepochybne nie. Je otázkou, či nie je trestným činom čierne financovanie politických strán. Domnievam sa, že o tom, či to je trestné a ak to je trestné, aká sadzba za to má byť udelená, v normálnej krajine riešia nezávislé súdy. Na tie sa ale táto otázka najprv musí dostať, než by mohol niekto zo svojej pozície povedať, že to nie sú trestné činy.
Ďuriš Nicholsonová, Lucia, podpredsedníčka NR SR (2017-12-06):
Pán poslanec Baška.
P. Hrušovský, podpredseda NR SR: (2001-11-08):
Nech sa páči, pán poslanec Mikloško.
P. Paška, predseda NR SR: (2008-03-26):
(Hlasovanie.) 138 prítomných, 134 za, 4 sa zdržali. Konštatujem, že sme schválili novelu zákona č. 131/2002 Z. z. o vysokých školách . Tým sme odhlasovali prerokované body. Vzhľadom na to, že sme so súhlasom Národnej rady presunuli hlasovanie o návrhu stanoviska Národnej rady Slovenskej republiky k návrhu na odvolanie JUDr. Juraja Horvátha z funkcie sudcu Ústavného súdu na zajtra, budeme pokračovať po prestávke, zvolávam poslanecké grémium, rokovaním o správe o súčasnom stave nákladného železničného prepravcu Cargo Slovakia. Zvolávam na chvíľu poslanecké grémium. (Prerušenie rokovania o 17.19 hodine.) (Pokračovanie rokovania o 17.45 hodine.)
Danko, Andrej, predseda NR SR (2020-02-20):
Poslanec Dostál.
Číž, Miroslav, podpredseda NR SR (2015-03-18):
Ďakujem. Otváram všeobecnú rozpravu. Písomnú prihlášku do rozpravy nemám. Pýtam sa preto, kto sa hlási do rozpravy ústne? Pán poslanec Kuffa, Poliačik, Nicholsonová ako navrhovateľka, pani Šípošová. Ďakujem, uzatváram možnosť prihlásiť sa do rozpravy ústne a slovo odovzdávam pánovi... Už nie. Ak dovolíte, vyhlasujem trojminútovú prestávku a o 11.00 hod. by sme pokračovali hlasovaním. Ďakujem. (Trojminútová prestávka.) (Po prestávke.)
Paška, Pavol, predseda NR SR (2012-10-29):
Pán poslanec Viskupič.
Radošovský, Marián, poslanec NR SR (2011-02-08):
Ďakujem pekne. Pán predsedajúci, v rozprave k zákonu č. 395/2002 Z. z. o archívoch a registratúrach nevystúpil v rozprave žiaden poslanec. Keďže neboli podané žiadne pozmeňujúce a doplňujúce návrhy a taktiež nevyplynuli žiadne pozmeňujúce a doplňujúce návrhy zo spoločnej správy, sme v treťom čítaní	a prosím, pán predseda, aby ste otvorili rozpravu.
Zmajkovičová, Renáta, podpredsedníčka NR SR (2012-05-16):
Vážené panie poslankyne, vážení páni poslanci, keďže sa blíži jedenásta hodina prerušujem rokovanie o tomto bode programu. Budeme pokračovať 11.05 hod. hlasovaním o prerokovaných bodoch programu. Do 11.05 hod. prestávka. Ďakujem. (Prestávka.) (Po prestávke.)
Zmajkovičová, Renáta, podpredsedníčka NR SR (2012-07-26):
Pán poslanec Kuffa.
Blanár, Juraj, podpredseda NR SR (2023-02-08):
Pán kolega Karahuta s faktickou poznámkou.
Hrnčiar, Andrej, podpredseda NR SR (2017-10-10):
Reakcia na faktickú poznámku – pani poslankyňa Cigániková.
Bíreš, Jozef, dočasne poverený minister pôdohospodárstva a rozvoja vidieka SR (2023-06-22):
Ďakujem. Len zareagujem ako predchádzajúco, že určite budem čakať na výsledky orgánov činných v trestnom konaní a potom budeme robiť kroky.
Karahuta, Jaroslav, poslanec NR SR (2023-02-08):
Ďakujem pekne za slovo, pán predsedajúci. To, čo pani poslankyňa hovorila, to sa jedná o CITES zvieratá, tam sme prijali novelu zákona o tom, že sa nesmú množiť a môžu len dožiť, áno, je to takto a všetky tie vzácne druhy zvierat sme takto legislatívne upravili. Na Slovensku máme asi štyri chovy, myslím, tigrov a ja si myslím, že obdobie chovu tigrov skončilo tým, že sa nesmú množiť a nemôžu sa používať na biznis, tak tým pádom asi tých tigrov viac mať nebudeme, ale vrátim sa k tej vyhláške. Hovorím znovu, ak máme nejaký problém s chovom zvierat, dajme to do vyhlášky. Ak chceme, aby na obciach sme mali registrované chovy, tak dajme do vyhlášky povinnosť, že veterinári musia informovať za nejakých podmienok obec, čo sa u nich chová. Tak si to predstavujem, by to mohlo byť, ale nezaťažujme tie obce. Chceme ísť, s veľa kolegami som rozprával o systéme štátnej verejnej správy napríklad ako je v Poľsku, kde v obci je iba jeden človek, ten Soltys nemá nikoho, je to jeden človek, alebo pracuje v rodinnom dome a znižujú sa tým náklady a ak... (nezrozumiteľne vyslovené, pozn. red.) je ten ústredný orgán verejnej správy v rámci, v rámci ich okolitých obcí, ale nemôžme dávať, ďalej zaťažovať tie obce, aby stále viac a viac kompetencií sme dávali na nich. Čo sa týka týchto, ešte raz k tým zvieratám, máme legislatívu veterinárnu, máme zákony, ktoré spadajú pod ministerstvo životného prostredia, takže ja si myslím, že legislatívu máme dostatočnú a nechoďme cestou za každú cenu niečo evidovať, registrovať, pretože dostaneme sa tam, že o chvíľočku bude treba súhlas aj na chov škrečkov, a to už by bola úplná katastrofa. Ďakujem.
Hreha, Štefan, poslanec NR SR (2015-09-22):
Pán predseda, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie Výboru Národnej rady pre financie a rozpočet a Ústavnoprávnemu výboru Národnej rady. Za gestorský výbor navrhuje Výbor Národnej rady pre financie a rozpočet. Odporúčam, aby predmetný návrh zákona výbory prerokovali do 9. novembra 2015 a gestorský výbor do 10. novembra 2015. Dajte, prosím, hlasovať.
Faič, Vladimír, poslanec NR SR (2011-02-02):
Vážený pán predseda, vážené kolegyne poslankyne, vážení kolegovia poslanci, vývoj na vnútropolitickej scéne v stredoeurópskom priestore, ale aj v celej Európskej únii je veľmi dynamický a od prijatia poslednej novelizácie zákona o štátnom občianstve zaznamenal viaceré určujúce súvislosti aj v otázke, ktorá problematizuje slovensko-maďarské vzťahy. Po prvé. Po uvoľnení predvolebného napätia väčšina predstaviteľov politických strán zastúpených v tomto parlamente označila zákon Maďarskej republiky o dvojakom občianstve za zlý. Počuli sme to aj od pána poslanca Dostála, počuli sme to aj od mnohých ďalších, tak ako som sa vyjadril. Zároveň som ja sám počul a bol svedkom toho, že je tu niekoľko poslancov, možno niekoľko desiatok poslancov, neviem to presne, ktorí nepovažujú maďarský zákon o dvojakom občianstve za zlý. To si treba uvedomiť celkom jasne. Po druhé. U nášho južného suseda veci nadobudli rýchly spád. A až donedávna, možno až do návštevy najvyšších predstaviteľov Maďarskej republiky neexistovali žiadne náznaky rozvážnejšieho narábania s udeľovaním štátneho občianstva osobám mimo vlastného územia. Rovnako treba vidieť situáciu v kontexte širších súvislostí, ktoré v poslednej dobe museli riešiť aj orgány Európskej únie, teda Európska komisia a Európsky parlament. Maďarský prezident, dámy a páni, pri nedávnej návšteve Slovenska priamo z prezidentského paláca na Hodžovom námestí nabádal k rozsiahlejšiemu podávaniu žiadostí o ich štátne občianstvo. Podľa jeho vyjadrenia priznaním volebného práva osobám s trvalým pobytom na územiach iných štátov sa bude zaoberať nová ústava, ktorá by sa mala prijímať do konca apríla. Viktor Orbán po všeobecnom narazení na odpor v inštitúciách Únie a partnerov z členských štátov pri minulotýždňovej návšteve Slovenska zároveň preukázal, že je politikom paradoxov. A klobúk dolu pred jeho šikovnosťou. Svojim slovenským kolegom z výkonnej moci, z exekutívy ponúkol presne to, po čom bažili, naivnú predstavu o náhlom zvrate vo vzájomných vzťahoch. Prečo by nesúhlasil s rokovaním o návrhu dvojstrannej zmluvy o dvojakom občianstve? Veď ho to nič nestojí, ale získava čas. A, nakoniec, veď je predčasné očakávať, či k uzavretiu zmluvy aj vôbec dôjde. Veď maďarské delegácie v minulosti často roky simulovali urputnú snahu o dohodu a súčasne bránili vlastnú pozíciu zabetónovanú na „neprekonateľných prekážkach“. Akosi teda nedáva logiku skúšať, čo všetko vydrží Európska únia a jej členské štáty pri obnovovaní ideí veľkomaďarstva v Európe, a zároveň prekypovať konsenzom práve so súčasnou slovenskou exekutívou. Naozaj to nedáva logiku. (Prerušenie vystúpenia predsedajúcim.)
Pellegrini, Peter, predseda NR SR (2023-11-16):
Ďalšou v rozprave je pani poslankyňa Luščíková a pripraví sa pani poslankyňa Gažovičová. Pani poslankyňa Luščíková, nech sa páči, máte slovo.
B. Bugár, podpredseda NR SR: (2002-05-23):
(Hlasovanie.) Prítomných je 94 poslancov, za 76, proti 1, zdržalo sa 14, nehlasovali 3. Konštatujem, že Národná rada sa uzniesla, že tento návrh zákona prerokuje v druhom čítaní. A. Juriš, poslanec: Teraz prosím, pán predsedajúci, aby ste dali hlasovať o tom, že Národná rada Slovenskej republiky v súlade s rozhodnutím predsedu Národnej rady Slovenskej republiky prideľuje predložený poslanecký návrh zákona na prerokovanie Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre zdravotníctvo a Výboru Národnej rady Slovenskej republiky pre pôdohospodárstvo, ktorý zároveň bude gesčným výborom. Určené výbory vládny návrh zákona prerokujú v termíne do 30 dní a gestorský výbor do 32 dní od dnešného prerokovania v pléne Národnej rady.
Kotleba, Marian, poslanec NR SR (2018-09-14):
Ďakujem za slovo. Pani kolegynka, to, že sú nedostatočné podmienky a že nám rapídne ubúdajú lekári a sestry, to asi vieme všetci. A to je nič iné len odzrkadlenie neschopnosti štátu zabezpečiť aj tvrdými opatreniami to, aby jednoducho ten personál neodchádzal, aby ten systém zdravotníctva bol funkčný, lebo však ľudia si platia dane a odvody a majú právo na to, aby sa štát o nich postaral. Ale tá vaša pripomienka o rodovej vyváženosti v tejto oblasti, to, ja neviem, či už aj v OĽANO tá liberálna, ten fanatizmus liberálny a tá móda v súčasnosti tak veľmi zasiahla vašu stranu alebo váš poslanecký klub. Veď predsa riešením toho, že nám ubúdajú lekári a sestričky, nie je robiť zo ženských povolaní mužské a z mužských ženské, čo vždy bolo, však vždy boli sestričky v drvivej väčšine ženy a, naopak, mäsiari napríklad boli v drvivej väčšine muži a nebudeme to predsa otáčať. To nie je riešenie tejto situácie. Riešením je, že, ja viem, že vy ste tak ako my opozičná strana, ale vláda zaujme úplne  iné stanovisko k tomu a úplne inak sa pustí do riešenia problému, ale ja len chcem povedať, či naozaj je nutné, aby OĽANO rozprávalo o nejakej rodovej vyváženosti. Lebo odtiaľ je len skok ku LGBT, MTCL, a proste nebudeme riešiť sestričky, ale budeme riešiť, prečo tam nemáme namiesto sestričiek mužov, potom mužov v sukniach, potom kadejakých úchylov. A to nie je cesta. To ma len tak trošku naštartovalo. Ak ste to tak nemysleli, ja sa ospravedlňujem, len som to tak poňal. Ďakujem pekne inak za ten váš príspevok, lebo ten naozaj charakterizoval to, tú situáciu, v akej sa nachádzame.
Bugár, Béla, podpredseda NR SR (2019-06-24):
Pán poslanec Heger, nech sa páči, môžte reagovať.
Dostál, Ondrej, poslanec NR SR (2018-10-18):
Vážené kolegyne, kolegovia, návrh novely zákona o rokovacom poriadku predkladám spolu s pani poslankyňou Zuzanou Zimenovou a s pánmi poslancami Milanom Laurenčíkom a Martinom Klusom z poslaneckého klubu SaS. Navrhujeme, aby v rámci hodiny otázok boli prvé dve otázky na premiéra žrebované iba spomedzi otázok, ktoré položili poslanci opozície, a navrhujeme, aby členovia vlády boli povinní vopred informovať o svojej neprítomnosti na hodine otázok parlament a ten následne poslancov. Návrh zákona je v súlade s ústavou, jej zákonmi a medzinárodnými zmluvami, ktorými je Slovenská republika viazaná. A viac o jeho obsahu by som povedal v rozprave, do ktorej sa hlásim ako prvý.
Glváč, Martin, podpredseda NR SR (2018-01-31):
Ďakujem. Chce sa vyjadriť spravodajca? Nie. Áno? Nech sa páči.
M. Fronc, poslanec: (2008-11-04):
A k pani kolegyni Nachtmannovej, no ja viem, že vaša pamäť je veľmi krátka, ale ja vám pripomeniem. Univerzity vznikali na konci vlády Vladimíra Mečiara. Sú to tzv. známe na celom Slovensku Mečiarove univerzity, ako je Trenčín, ako je Banská Bystrica, ako jedna univerzita v Trnave. Za môjho ministrovania vznikla, áno, jedna jediná univerzita, to je pravda, ale jedna, a všetky ostatné vznikali za iných okolností. Takže trošku by bolo mať dobré, pani kolegyňa, lepšiu pamäť, pretože potom sa ťažko argumentuje. Ďakujem.
Laššáková, Jana, podpredsedníčka NR SR (2015-04-23):
Nech sa páči, pán minister, poprosím vás o odpoveď na otázku na telo.
Paška, Pavol, predseda NR SR (2014-10-21):
(Hlasovanie.) 139 prítomných, 14 za, 77 proti, 46 sa zdržalo, 2 nehlasovali. Návrh sme neschválili.
Laššáková, Jana, podpredsedníčka NR SR (2015-03-24):
Ďakujem pekne. Poprosím vás, zaujmite miesto určené pre navrhovateľov. A teraz dávam slovo spravodajcovi, ktorého určil navrhnutý gestorský výbor, pre financie a rozpočet, poslancovi Jozefovi Kollárovi. Nech sa páči, pán spravodajca.
Raši, Richard, podpredseda vlády SR pre investície a informatizáciu (2018-09-11):
Ďakujem pekne ešte raz, pán predsedajúci. Ctení páni poslanci, je to ďalší návrh zákona z dielne ministerstva hospodárstva, dovoľte mi teda, aby som ho pre zahraničnú pracovnú cestu predniesol opäť. Týmto návrhom zákona sa mení súčasný systém prerozdelenia zodpovednosti v oblasti jadrovej energetiky, ustanovuje sa obdobie, počas ktorého bude držiteľ povolenia na prevádzku jadrového zariadenia odvádzať finančné prostriedky na účet Národného jadrového fondu a nová úprava spôsobu výpočtu a stanovenia výšky povinných príspevkov a platieb do jadrového fondu a dopĺňajú sa niektoré kompetencie a povinnosti rady správcov, dozornej rady, riaditeľa a hlavného kontrolóra jadrového fondu a zjednocuje sa prístup 
k finančnému zabezpečeniu likvidácie jadrových zariadení, zvyšuje sa miera finančného zabezpečenia záverečnej časti mierového využívania jadrovej energie a vypúšťa sa možnosť uhrádzania prostriedkov jadrového fondu na krytie nákladov počas obdobia ukončovania prevádzky z prostriedkov jadrového fondu. Návrh zákona je vypracovaný v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, ako aj s medzinárodnými zmluvami, ktorými je Slovenská republika viazaná a súčasne je v súlade s právom Európskej únie. Predložený návrh bude mať negatívny vplyv na podnikateľské prostredie, bude mať pozitívny aj negatívny vplyv na rozpočet verejnej správy a nebude mať vplyv na životné prostredie, informatizáciu služby verejnej správy pre občana, ani žiadne sociálne vplyvy. Vážený pán predsedajúci, ctení páni poslanci a dáma poslankyňa, dovoľte mi, aby som vás požiadal o podporu tohto zákona. Ďakujem pekne.
P. Paška, predseda NR SR: (2010-02-09):
(Hlasovanie.) 137 prítomných, 57 za, 65 proti, 13 sa zdržalo, 2 nehlasovali. Návrh sme neschválili.
K. Sárközy, poslankyňa: (2009-06-18):
Ja som vám dala v tejto otázke ešte aj druhú otázku, konkrétnu. Koľko stálo daňových poplatníkov rozosielanie listov zo Sociálnej poisťovne? A ešte mám čas na to, aby som sa spýtala: Vy ste už teraz povedali, že 1 milión 450 tisíc sporiteľov je v II. pilieri, ktorí sa musia báť o svoj majetok. O svoj majetok sa musia báť aj poslanci Národnej rady, ktorí sú v II. pilieri? Zarábajú málo, majú veľa rokov alebo prečo dostali aj oni listy? A ja by som bola rada, keby pán generálny riaditeľ Muňko, keď s ním súhlasíte, že je dobré, že rozposiela tieto listy, rozposlal listy aj tým, ktorí sú len v I. pilieri a aby im napísal, čo ich čaká, aký dôchodok ich čaká z I. piliera po 15, 20 alebo 25. rokoch? Ale ja som mala konkrétne otázky, vy ste mi neodpovedali na otázku, koľko stálo poistencov Sociálnej poisťovne rozposielanie týchto listov? Pretože tí, ktorí sú v II. pilieri, a tí, ktorí sú v I. pilieri, nebudú platiť za to, aby dostali listy tí, ktorí sú v II. pilieri.
Laššáková, Jana, podpredsedníčka NR SR (2012-05-04):
Príjemné dobré ráno, panie poslankyne, páni poslanci. Otváram tretí rokovací deň druhej schôdze Národnej rady Slovenskej republiky. Na dnešnom rokovacom dni o ospravedlnenie nepožiadal žiaden poslanec. Pokračujeme v prerušenej rozprave o Programovom vyhlásení vlády Slovenskej republiky a žiadosti vlády o vyslovenie dôvery (tlač 37). Poprosím člena vlády, aby zaujal miesto určené pre navrhovateľov. Predseda gestorského výboru pre financie a rozpočet, pán poslanec Duchoň, je už na mieste spravodajcov. Budeme pokračovať vystúpeniami ďalších rečníkov, ktorí sa do rozpravy prihlásili písomne, je ich ešte 22. Dávam slovo pánovi poslancovi Alojzovi Hlinovi a pripraví sa pán poslanec Beblavý. Nech sa páči, pán poslanec.
Blanár, Juraj, podpredseda NR SR (2023-01-24):
Pán poslanec Šeliga, môžete reagovať na faktické poznámky.
M. Číž, podpredseda NR SR: (2006-08-01):
(Pauza pre nedostatočný počet poslancov v rokovacej sále.)
Pellegrini Peter, predseda NR SR (2015-12-03):
Koľko bude stáť ....
Hambálek, Augustín, poslanec NR SR (2023-03-21):
Ďakujem, pán predseda. V rozprave vystúpil jeden poslanec, nebol podaný žiadny procedurálny návrh. Prosím, pán predseda, dajte hlasovať o tom, že Národná rada Slovenskej republiky sa rozhodla prerokovať návrh zákona v druhom čítaní.
Gaborčáková, Soňa, poslankyňa NR SR (2016-05-19):
Hlasovanie k tlači... (Prerušenie vystúpenia predsedajúcim.)
M. Číž, podpredseda NR SR: (2008-12-03):
(Prerušenie rokovania o 12.18 hodine.) (Pokračovanie rokovania o 14.01 hodine.)
Pročko, Jozef, poslanec NR SR (2023-12-06):
Hoc to nebude procedurálny návrh, ani toto nebol procedurálny návrh. Mali ste to dávno zrušiť, nezrušili ste to. Nezrušili ste to. Ja len chcem povedať, že ja som sa práveže dozvedel z organizačného výboru, že to malo byť celé dnu a vy ste, pán Pellegrini, klamali, zavádzali ste, že to nechcete robiť, že to nechcete, že aby (reakcie z pléna), prosím, neťukajte sa, neťukajte sa, neťukajte sa po čele, to nie je vhodné kandidáta na prezidenta Slovenskej republiky sa ťukať po čele. Môžte ich utíšiť? (Reakcie z pléna.) Je to, je to naozaj, je to naozaj podlé a ja, ja viete, ja som tam bol pri tom, vôbec to nebolo tak, ako to rozpráva pán, pán Malatinec. Je mi ľúto, že pán Malatinec, ktorého poznám veľmi, veľmi dlho, takto tiež zavádza. Nebolo to tak, klamete a zavádzate a úmyselne, úmyselne robíte tieto klamstvá. Je mi vás ľúto, pán kandidát na prezidenta.
Saloň, Marián, poslanec NR SR (2023-03-16):
Informácia pre mojich kolegov z výboru na kontrolu SIS, aj pre pána predsedu branno-bezpečnostného výboru, že dnes zasadá riadne výbor 12.15 h a výbor doteraz vždy riadne zasadal na kontrolu SIS.
Martvoň, Anton, poslanec NR SR (2014-01-29):
Ďakujem pekne. Pán poslanec Pollák, myslím si, že bolo to konštruktívne vystúpenie aj s názornou ukážkou. Plne s vami súhlasím, že tie kamery, kebyže majú všetci policajti takto na tých helmách, ako ste povedali, by dali na to iný obraz. Situácia sa vyvíja, proste objavilo sa to ako nedostatok, myslím si, že ministerstvo vnútra promptne zareagovalo a ohlásilo, že proste bude v tejto veci novela zákona o Policajnom zbore. A myslím si, že do budúcnosti budú veci jasnejšie a korektnejšie pre aj opozíciu, keď tých kamerových záznamov nebude jeden, ale bude ich povedzme 63. Samozrejme, vyvíjame sa. Čo sa týka ale jednej veci, tak nesúhlasím s vami, že mohol tu nastať alebo že problém je v tom, že nemuseli tomu príslušníci teda, alebo obyvatelia tejto osady rozumieť, tým pokynom policajta. No, poviem to takto, ani v Maďarsku alebo na Ukrajine, keď policajt dáva pokyny, tak sa nepýta, či im niekto rozumie, alebo nie, proste dáva pokyny. A keď im niekto nerozumie, tak sa ozve, že tým pokynom nerozumie. Čiže tento argument, že tam mohlo dôjsť k nejakému nedorozumeniu, že by nerozumeli policajtom, podľa mňa na území Slovenska neobstojí, pokiaľ, samozrejme, ten občan sa neozve, že nerozumie tej reči, v ktorej sú dávané pokyny. Čiže s druhou časťou vášho vystúpenia nesúhlasím, ale s tou prvou časťou, bola, myslím si, veľmi konštruktívna a spoločne hľadať riešenia, na to sme tu a myslím si, že to bolo dobré vystúpenie. Ďakujem.
Pčolinský, Peter, poslanec NR SR (2016-12-01):
Ďakujem pekne. Pán kolega Nemky, ani sám neveríte tomu, čo ste povedali v reakcii na moje vystúpenie. Vaše argumenty sú chabé a bezzubé ako ústa starej ženy. Pán kolega Bublavý, no, kto za to môže, že to povedomie ľudí vo vzťahu VÚC je také nízke? No tak sa pozrime, kto tu má županov 16 rokov? Kto za to môže? No väčšinou vládna strana SMER, ktorá má väčšinu županov a väčšinu toho obdobia, odkedy sú VÚC-ky? Od roku 2001, myslím, alebo 2002. No kto za to môže? No vy sami. No ja nemôžem za to, že v skutočnosti vy v tých VÚC-kach dokopy nerobíte nič a tí ľudia ani netušia, že kto je župan. Ja by som vám ukázal nejaké tie prieskumy, kde sa ľudí pýtali, že kto je župan vo vašom kraji. Oni netušia. Strieľajú tam úplne, úplne šialené mená. Čia je to chyba? No je to vaša chyba. To je výsledok vašej práce, že to povedomie tých VÚC-iek je tak nízke. Pán kolega Uhrík, prieskumy verejnej mienky zachytávajú aktuálnu náladu obyvateľstva, to je jedna vec. A druhá vec, ja som nejako neargumentoval, to nebol nejaký môj argument, to bola len taká poznámka, čiže skôr som dával ako príklad Banskobystrický kraj, kde jednoducho si páni z vládnej strany boli tak istí, že v druhom kole ani nerobili kampaň, lebo veď na čo, veď to dáme ľavou zadnou, no len boli potom trošku prekvapení. A obávam sa, že toto je jediný dôvod, prečo chcú zrušiť druhé kolo, lebo sa boja, že to dopadne ako napríklad v Banskej Bystrici, že dostanú nakladačku. A ja im to doprajem.
Bugár, Béla, podpredseda NR SR (2017-04-06):
Pani podpredsedníčka Ďuriš Nicholsonová.
B. Bugár, podpredseda NR SR: (2001-09-05):
F. Halmeš, poslanec: Dobre, takže hlasujeme o návrhu pána poslanca Brocku, ktorý navrhol. Národná rada Slovenskej republiky sa uzniesla v zmysle § 73 ods. 3 písm. c) zákona č. 350 na tom, že po rozprave odporučí uvedený návrh zákona prerokovať v druhom čítaní.
Blanár, Juraj, podpredseda NR SR (2021-06-22):
Slovo má pani predsedníčka výboru, poprosím pani predsedníčku, predneste, čo máte.
Beluský, Martin, poslanec NR SR (2021-03-17):
Ďakujem za slovo, pán podpredseda. Vážené panie poslankyne, páni poslanci, predstavujem vám návrh zákona poslancov za stranu Kotlebovci – Ľudová strana Naše Slovensko Mariana Kotlebu, Martina Beluského, Jozefa Šimka a Andreja Medveckého, ktorým predkladáme do Národnej rady Slovenskej republiky návrh zákona, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov. Cieľom novely tohto zákona je podporiť výrobu a spotrebu domácich produktov. V súčasnosti sa zákon o verejnom obstarávaní drží striktne podmienky nediskriminácie na základe oblasti alebo miesta pôvodu, alebo výroby produktu. Túto podmienku však považujeme za kontraproduktívnu a považujeme za legitímne, aby mali verejní obstarávatelia možnosť žiadať v súťaži dodanie výrobkov slovenského alebo regionálneho pôvodu. Umožnenie aplikácie takejto podmienky vo verejných obstarávaniach bude mať za následok zvýšenie spotreby, a tým aj výroby slovenských výrobkov, čo sa v konečnom dôsledku prejaví pozitívne aj na zamestnanosti a celkovom výkone ekonomiky. Viacej uvediem v rozprave, do ktorej sa hlásim ako prvý.
Pellegrini, Peter, predseda NR SR (2015-11-24):
Prezentujme sa a hlasujme o postúpení návrhu zákona do tretieho čítania ihneď. (Hlasovanie.) Prítomných 135 poslancov, za hlasovalo 81, zdržalo sa 52, nehlasovali 2 poslanci. Návrh sme schválili. Sme v treťom čítaní . Otváram rozpravu v rámci tretieho čítania. (Ruch v sále.) Pani podpredsedníčka Jurinová, do rozpravy ste sa prihlásili? (Reakcia z pléna.) Nie, nik sa nehlási do rozpravy. Končím možnosť prihlásiť sa do rozpravy. Vyhlasujem rozpravu za skončenú. Nech sa páči.
Vons, Peter, poslanec NR SR (2022-09-21):
Prosím, pán predseda, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Hort, Milan, podpredseda NR SR (2010-11-04):
O slovo požiadal na záver ešte aj pán spravodajca. Nech sa páči.
Sopko, Miroslav, poslanec NR SR (2019-03-26):
Ďakujem. Žiadam o zaradenie nového bodu do programu 43. schôdze Národnej rady Slovenskej republiky, v ktorom minister životného prostredia Slovenskej republiky László Sólymos predloží do Národnej rady správu o opatreniach, ktorými Slovenská republika reaguje na vážne ohrozenia klimatickej krízy. Odôvodnenie: Všetci by sme si mali uvedomiť, akou vážnou hrozbou sú klimatické zmeny. Naše deti si to už uvedomili, a preto v uliciach protestujú voči nečinnosti nás dospelých. Musíme mať strategické opatrenia, napríklad ako zastaviť výrub lesov v chránených oblastiach, dosiahnuť uhlíkovú neutralitu a ďalšie nutné riešenia, ktoré nám všetkým zabezpečia budúcnosť. Ďakujem.
Kollár, Boris, predseda NR SR (2022-09-23):
Pán generálny riaditeľ, vy už čítate celú tú správu, že? (Reakcia generálneho riaditeľa SPF: „Nie správu, len úvod." ) To je úvod, aha, to je úvod, dobre, dobre, nech sa páči, prepáčte, že som vás prerušil. Sme mali pocit s kolegami, že to...
Glváč, Martin, podpredseda NR SR (2017-10-12):
Aha, nech sa páči.
Nicholsonová, Lucia, podpredsedníčka NR SR (2016-06-14):
Pán poslanec Dostál, s reakciou na faktické poznámky nech sa páči.
Fico, Robert, poslanec NR SR (2021-03-19):
Ďakujem pekne. Chcem využiť tento bod programu a obrátiť sa na pána ministra, pretože predloženie návrhu zákona v skrátenom legislatívnom konaní potvrdzuje, že sme v krízovom stave a že máme aj vyhlásený núdzový stav. Pán minister, pravdepodobne ste boli zaujatý kolegami, ktorí vás navštívili tam, kde ste sedeli, ale musíme vám položiť jednu otázku, ktorá je veľmi dôležitá. Sme presvedčení, že rozhodnutie vlády, ktoré bolo urobené v stredu ohľadne predĺženia núdzového stavu, do kontextu čoho zapadajú aj tieto návrhy, bolo v rozpore s príslušným ústavným zákonom, pretože nebolo riadne odôvodnené, nebola urobená analýza, aké dopady malo predĺženie núdzového stavu predtým. My sme z príslušných zdrojov zistili iba jednu jedinú vec, pán minister, a to je, že to bolo podané ústne. A je k dispozícii iba návrh uznesenia. My sa chceme obrátiť na Ústavný súd, lebo na to máme právo, to je právo poslancov Národnej rady, ale nepredpokladám, že by nám vláda vydala nahrávku toho, čo sa dialo sedemnásteho, pokiaľ ide o núdzový stav. Preto ak chcete veci ozrejmiť v súvislosti s ďalšími návrhmi, ktoré máte pripravené, teda predpokladali sme, že máte pripravený aj návrh na predĺženie núdzového stavu, aby ste nám objasnili, kto to predložil, ako to tam, preboha, vyzeralo a ako sa môže stať, že núdzový stav sa takýmto neadekvátnym, neprimeraným spôsobom schvaľuje vo vláde Slovenskej republiky... (Prerušenie vystúpenia predsedajúcim.)
Dostál, Ondrej, poslanec NR SR (2020-04-29):
Pán poslanec Tomáš, opäť ste potvrdili, že máte skvelý dar demagógie, prekrúcania. Ja som nepovedal, že ma nezaujíma váš názor. Ja som nepovedal, že opozícia nemá právo sa vyjadrovať, ja som nepovedal, že vláda nežiada o dôveru parlament. Ale je predsa úplne normálne, že za dôveru vláde hlasujú poslanci vládnej koalície a poslanci opozície, keď si robia svoju robotu dobre, tak hlasujú proti. Môžu byť nejaké výnimočné situácie, keď z nejakého dôvodu to tak nie je a toto pravidlo neplatí, že nejaká opozičná strana zahlasuje za alebo nejaký koaličný poslanec nezahlasuje za, ale štandardné správanie je, že vláda sa uchádza o dôveru parlamentu, v ktorom má parlamentnú väčšinu zloženú z poslancov vládnej koalície. Hovorili ste, že by sme vám vyčítali, keby ste neprerokovali takýto dokument so sociálnymi partnermi. No nie som si celkom istý, že či by sme vám my napríklad vyčítali, že ste niečo neprerokovali s odbormi, to je možno taká vaša projekcia a nie celkom to sedí. A teda pokiaľ ide o pani Bilecovú, tak to je teda tiež, tiež odvaha z vašej strany, lebo tie podozrenia, ktoré vo vzťahu k nej boli vyslovené, sa týkali kauzy, v ktorej vaši vrcholní predstavitelia – ministri Kaliňák, Počiatek, pán poslanec Kubánek, Buček, váš krajský funkcionár – boli zapletení a boli z toho podozriví. Takže zrovna vy túto kauzu spomínate, to oceňujem.
Grendel, Gábor, podpredseda NR SR (2021-03-17):
Pán poslanec Beluský bol jediný prihlásený do rozpravy. Vyhlasujem rozpravu za skončenú a chcem sa opýtať, či chce ešte zaujať stanovisko. Nie. Pani spravodajkyňa? Takisto nie. Prerušujem rokovanie o tomto bode programu. Pokračovať budeme prvým čítaním o návrhu skupiny poslancov Mariana Kotlebu, Rastislava Schlosára, Martina Beluského, Stanislava Mizíka a Petra Krupu na vydanie ústavného zákona, ktorým sa mení a dopĺňa ústavný zákon č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu v znení neskorších predpisov. Návrh ústavného zákona má parlamentnú tlač 443. Návrh na jeho pridelenie na prerokovanie výborom je v rozhodnutí č. 440. Dávam slovo poslancovi Rastislavovi Schlosárovi, aby návrh ústavného zákona uviedol. (Rokovanie o návrhu poslancov Národnej rady Slovenskej republiky Mariana Kotlebu, Rastislava Schlosára, Martina Beluského, Stanislava Mizíka a Petra Krupu na vydanie ústavného zákona, ktorým sa mení a dopĺňa ústavný zákon č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu v znení neskorších predpisov , tlač 443.)